Miroslav Beblavý

Mladosť a štúdium

Po absolvovaní matematického Gymnázia Grösslingová 18 v Bratislave získal bakalársky titul v odbore financie na Ekonomickej univerzite v Bratislave a rovnaký titul v odbore divadelná réžia na Vysokej škole múzických umení. V štúdiu pokračoval na University of St Andrews v Škótsku, kde absolvoval magisterské aj doktorandské štúdium ekonómie (2005). Témou jeho dizertácie bolo Central Bank Independence and Monetary Policy in Eastern Europe (prekl. Nezávislosť Centrálnej banky a menová politika vo východnej Európe). Od 1. marca 2010 je docentom.
Počas štúdií tlmočil a pracoval ako novinár a komentátor, neskôr ako vedúci projektov v INEKO a riaditeľ SGI – Inštitútu pre dobre spravovanú spoločnosť. Počas rokov 2002 až 2006 pracoval na Ministerstve práce, sociálnych vecí a rodiny ako najmladší štátny tajomník v histórii Slovenska. Od roku 2000 do 2014 externe vyučoval na Filozofickej fakulte Univerzity Komenského, neskôr sa podieľal na založení Ústavu verejnej politiky Fakulty sociálnych a ekonomických vied Univerzity Komenského, kde pôsobí doteraz. Externe tiež pôsobí ako Associate Senior Research Fellow (prekl. skúsený výskumný pracovník) v Center for European Policy Studies v Bruseli, kde vedie tím pre oblasť vzdelávania a zamestnanosti. V rokoch 2002 až 2006 a 2006 až 2010 pôsobil tiež ako konzultant pre Svetovú banku, Organizáciu pre hospodársky rozvoj a spoluprácu (OECD) či Európsku komisiu.

Štátny tajomník Ministerstva práce, sociálnych vecí a rodiny  2002 – 2006

Beblavý v politike začal ako 25-ročný na Ministerstve práce, sociálnych vecí a rodiny SR. Pôsobil ako štátny tajomník, nominant za SDKÚ, pod ministrami Ľudovítom Kaníkom a Ivetou Radičovou. Počas štyroch rokov na ministerstve sa ako nezávislý odborník venoval najmä zamestnanosti, sociálnym dávkam a rodine. Podarilo sa mu presadiť napríklad školské obedy zadarmo pre chudobné deti a zmeniť sociálne dávky tak, aby sa nezamestnaným oplatilo pracovať.

Odpočúvanie bytu na Vazovovej, neskôr známe ako kauza Gorila 2005 - 2006

Pri odhalení nahrávok z kauzy Gorila na jeseň roku 2019 Beblavému expremiér Robert Fico (SMER-SD) aj predseda OĽaNO Igor Matovič vyčítali jeho napojenie na kauzu. Fico ho pre jeho pôsobenie vo funkcii štátneho tajomníka v čase kauzy a následný vstup do SDKÚ-DS označil za "gorilie mláďa". Beblavý v byte na Vazovovej nikdy nebol a v nahrávke sa ani raz nespomína. Denník Pravda priniesol informáciu, že jeho brat Pavol v minulosti pôsobil vo firme Corwin spolu s Annou Bubeníkovou. Tá bola nominantkou SDKÚ vo Fonde národného majetku počas Druhej Dzurindovej vlády. Strana SPOLU cez hovorkyňou Silviu Hudáčkovú obvinenia o napojení na Bubeníkovú dementovala, keďže podľa nej "Miroslav Beblavý z pozície predsedu výboru pre nezlučiteľnosť funkcií začal stíhanie Anny Bubeníkovej za porušenie zákona. Dialo sa to práve v čase, keď podľa informácií médií už pracovala vo firme Corwin. To najlepšie ukazuje, že žiaden konflikt záujmov neexistoval." Stíhanie Bubeníkovej zastavili hlasy poslancov Smeru a kauza preto naďalej nie je uzavretá.

Volebné obdobie 2010 – 2012

V roku 2009 vstúpil Miroslav Beblavý do SDKÚ-DS. V roku 2010 kandidoval v parlamentných voľbách na 24. mieste kandidátky strany SDKÚ-DS. Dostal 7 960 prednostných hlasov a zaradil sa tak na 25. miesto.
V NR SR zastával funkcie náhradného člena Výboru NR SR pre európske záležitosti a overovateľa Výboru NR SR pre vzdelávanie, vedu, mládež a šport. Transparency International Slovensko Miroslava Beblavého zaradila na prvé miesto v rebríčku poslancov hlasujúcich za protikorupčné opatrenia a vyzdvihla jeho legislatívnu iniciatívu.
Počas tohto volebného obdobia presadil najviac zákonov a pozmeňovacích návrhov zo všetkých poslancov. Napríklad povinné zverejňovanie záverečných prác, protikorupčný zákon o verejnom obstarávaní či povinné zverejňovanie informácií o eurofondoch.

Volebné obdobie 2012 – 2016

Vo voľbách do NR SR v marci 2012 kandidoval na 20. mieste kandidátky SDKÚ-DS, ziskom 15 067 preferenčných hlasov sa prekrúžkoval na mandátové 6. miesto, čo bol najväčší posun v rámci SDKÚ-DS a zároveň sa tým dostal do parlamentu. Miroslav Beblavý sa pre denník SME vyjadril, že na predsedu strany podporuje Luciu Žitňanskú, vo vedení by rád videl aj Pavla Freša. Či bude sám kandidovať na post podpredsedu strany sa vtedy ešte nerozhodol.
Počas tohto volebného obdobia presadil Beblavý zrušenie poplatkov za vedenie alebo správu úverového účtu. Tieto poplatky sa v závislosti od finančnej inštitúcie pohybovali až do výšky štyroch eur mesačne, čo pri úvere znamená značnú úsporu. Taktiež presadil tzv. Beblavého percento, ktoré rozpútalo konkurenčný boj bánk o klientov hypotekárnych úverov, vďaka čomu majú dnes ľudia výrazne nižšie úroky na hypotékach. Ročne klienti ušetria desiatky až stovky eur 
Dňa 12. decembra 2013 spoločne s Luciou Žitňanskou a Magdou Vášáryovou vystúpil z SDKÚ-DS a zostali ako nezávislí poslanci v parlamente.

Sieť

V marci 2014 sa kandidát v prezidentskej voľbe Radoslav Procházka umiestnil tretí a tesne po voľbách oznámil založenie novej strany Sieť. Beblavý aktívne pomáhal pri budovaní strany. Na rozdiel od seba a spoluzakladateľa Andreja Hrnčiara Radoslav Procházka na Miroslava Beblavého naliehal, aby sa mandátu poslanca nevzdal. V septembri 2014 bol Miroslav Beblavý na ustanovujúcom sneme zvolený za podpredsedu Siete.

Voľby do NR SR 2016, rezignácia na post podpredsedu a vystúpenie zo strany

Vo voľbách do NR SR v marci 2016 kandidoval na 4. mieste kandidátky Siete, so ziskom 36 485 preferenčných hlasov sa prekrúžkoval na 2. miesto a získal mandát. V Národnej rade sa stal členom zahraničného výboru. Vyhlásil, že ak sa jeho strana spojí do koalície so SMERom, vzdá sa členstva. Založil iniciatívu Nie v mojom mene, pomocou ktorej mohli voliči vyjadriť nespokojnosť s rozhodnutím Radoslava Procházku a Andreja Hrnčiara vstúpiť do vlády so Smerom. Výzvu podpísalo viac ako 16 000 členov, sympatizantov a voličov strany Sieť.
Predseda Siete Radoslav Procházka neozrejmil, s kým rokoval 6. marca 2016 (deň po voľbách) na Úrade vlády. O rokovaní nebolo oboznámené ani predsedníctvo strany. Miroslav Beblavý 8. marca vyhlásil, že ak sa ukáže, že Radoslav Procházka rokoval s Robertom Ficom, rezignuje na post podpredsedu. Procházka nakoniec informoval, že sa stretol s Robertom Kaliňákom. Miroslav Beblavý sa rozhodol rezignovať, aj na úkor miesta ministerského predsedu. „Dôvodom je vážne narušenie mojej dôvery v predsedu strany Radoslava Procházku, ktoré vyplýva nielen z medializovaných informácií, ale aj z priebehu pondelkového predsedníctva strany,“ vyhlásil.

Nezaradený

Miroslav Beblavý oznámil 17. marca 2016, že vystupuje zo strany Sieť. Dôvodom bol nesúhlas so vstupom Siete do koalície so Smerom a porušenie sľubu voličom, pretože Sieť pred voľbami koalíciu so Smerom vylúčila. Spolu s ním vystúpili tiež poslankyne Katarína Macháčková a Simona Petrík. V parlamente táto skupina poslancov zostala pôsobiť ako nezaradená. V júli 2017 bol Beblavý označený za najzvedavejšieho poslanca. Na Hodine otázok sa členov vlády zatiaľ v tomto volebnom období spýta 68 otázok, najviac zo všetkých poslancov.
Beblavému sa darilo presadzovať riešenia aj z opozičnej lavice. Postupným odkrývaním korupčných káuz zastavil biznis tety Anky, Marcela Foraia, maséra Kostku, Ladislava Košeckého, šéfa burzy Medveďa, Františka Imreczeho a ďalších. Podarilo sa mu presadiť aj povinné zverejňovanie vratiek DPH na internete, čo môže v budúcnosti zabrániť podvodom s nadmernými odpočtami DPH.

Strana SPOLU – občianska demokracia

Dňa 19. apríla 2017 Beblavý oznámil, že spolu s Jozefom Mihálom založia novú politickú stranu. V septembri 2017 oznámili, že sa bude volať SPOLU – občianska demokracia a 17. novembra 2017 začali zbierať podpisy na jej založenie. Ďalšími spoluzakladateľmi a spoluzakladateľkami strany sú poslanci NR SR Katarína Macháčková, Simona Petrík, Viera Dubačová a Oto Žarnay aj osobnosti mimo vrcholnej politiky: advokát Pavel Nechala, odborník na rómske komunity a advokát Martin Vavrinčík, ekonomický a zahraničnopolitický expert Dalibor Roháč, expertka na podnikateľské prostredie Jaroslava Lukačovičová a riaditeľka žilinského CVČ Žirafa Ľudmila Chodelková. Iniciátori strany zároveň zverejnili svoju výzvu Vráťme Slovensko ľuďom.
Strana SPOLU – občianska demokracia bola ministerstvom vnútra oficiálne zaregistrovaná ako politická strana 25. januára 2018. Občania podporili vznik strany viac ako 18 000 podpismi pod petíciu iba za 3 týždne. Na registráciu strany bolo potrebných aspoň 10 000 podpisov. SPOLU-OD je stredopravou demokratickou stranou a medzi jej základné hodnoty patrí proeurópske smerovanie.
Na ustanovujúcom sneme strany, ktorý sa konal 14. apríla 2018 v Poprade bol Beblavý zvolený za predsedu strany.

Volebné obdobie 2016 – 2020

Počas mandátu sa Beblavému spolu s Jozefom Mihálom podarilo presadiť povinné zverejňovanie ponúkanej mzdy v pracovných inzerátoch, alebo spravodlivejšie platy pre verejných zamestnancov.

Vznik koalície PS/SPOLU

V roku 2019 išla strana SPOLU do volieb do Európskeho parlamentu v koalícii s Progresívnym Slovenskom. Toto spojenie im prinieslo úspech a preto sa rozhodli pokračovať v spolupráci aj v parlamentných voľbách v roku 2020. Na základe dohody oboch strán z júla 2019 je lídrom spoločnej kandidátky Michal Truban, Miroslav Beblavý je programovým lídrom a „kandidátom na podpredsedu vlády pre koordináciu reforiem a ministra financií“.